Rosa Eriksen (M), 2024-04-26:
Det, jeg ser som det største problem, er, at udgifterne stiger, uden at borgerne kan mærke det.
For jeg ville være meget tilfreds med, at de steg, hvis vi til gengæld havde mennesker med handicap, som levede et skønt liv, og #enmillionstemmer slet ikke var noget, der var brug for.
Det er bare ikke tilfældet.
Lige nu tror jeg desværre, at vi bruger penge, som ikke kommer borgerne til gavn.
Tak for ordet.
Vi kan alle sammen være enige om, at det er afgørende at sikre, at mennesker med handicap inden for det specialiserede socialområde får den rette hjælp og støtte, og at det ikke skal være økonomien, der står først.
Vi står over for komplekse udfordringer på netop det specialiserede socialområde, og vi må handle beslutsomt for at sikre, at vores borgere uagtet deres helbredsmæssige situation kan leve et liv, som de ønsker, med værdighed og omsorg.
Derfor vil jeg gerne dele nogle af Moderaternes tanker om, hvordan vi agter at interagere og styrke samarbejdet mellem social- og sundhedsområdet i de kommende forhandlinger om specialeplanlægning af den højt specialiserede del af socialområdet.
Det er afgørende at etablere en effektiv koordinering mellem social- og sundhedssektoren.
Jeg ønsker, at vi arbejder for at nedbryde siloerne mellem disse områder og skabe en integreret tilgang, der tager højde for den enkeltes behov som helhed.
Det vil kræve et samarbejde mellem sundhedsprofessionelle, socialrådgivere og andre relevante aktører for at sikre, at ingen falder igennem sprækkerne i det her system.
Her taler jeg bl.a. om uddannelse af fagprofessionelle.
Vi skal sikre, at personalet er i stand til at tage ordentlig vare på de beboere, der er på bosteder, som ikke selv kan klare dagligdagen.
Det gør mig så ked af det at se i TV 2's »Operation X: Nødråb i natten«, at beboere sidder i lang tid uden den rigtige hjælp.
Flere komplekse sager kræver specialiseret viden og erfaring.
Dog viser opgørelser, at socialområdet ser en negativ udvikling i andelen af medarbejdere med en socialpædagogisk uddannelse.
Eksperter peger også på, at mangel på kvalificeret personale er med til at skabe forråelse, og det bekymrer mig virkelig meget.
For hvordan sikrer vi så den kvalificerede pleje til dem, som har brug for det?
Forskning i forråelse peger på, at der er en sammenhæng imellem faglig sparring og forråelse.
Hvis der er en mindre andel af uddannede socialpædagoger, er der større sandsynlighed for bl.a. fravær og jobskifte, hvilket kan påvirke trivslen på arbejdspladsen og plejen af borgerne.
Derudover er der mindre fagligt overskud hos både uddannede og uuddannede til at håndtere de svære og komplicerede sager og situationer.
Regeringen har nedsat en Sundhedsstrukturkommission, der skal sikre en organisering af sundhedsvæsenet.
Det er jeg rigtig stolt af og glæder mig rigtig meget til.
Vi skal, som jeg har nævnt, skabe en sammenhæng og ikke siloer mellem sektorer i vores samfund.
Vi skal sparre med hinanden og samarbejde.
Jeg ser derfor frem til, at vi i regeringen vil arbejde frem mod en model for specialeplanlægning gennem politiske forhandlinger.
Jeg glæder mig ligeledes over, at vi til juni vil modtage Sundhedsstrukturkommissionens anbefalinger, hvorefter det videre arbejde kan fortsætte.
I Moderaterne ser vi frem til at fortsætte med den her enormt vigtige dagsorden.
Tak for ordet.